അതിജീവനത്തിന്റെ പൊന്നോണം തൊടുപുഴ: തുടര്ച്ചയായ രണ്ടാം വര്ഷവും വിട്ടുമാറാത്ത കൊവിഡ് മഹാമാരി തീര്ത്ത പ്രതിസന്ധിക്കിടയിലും ഇടുക്കിയൊന്നാകെ ഇന്ന് കാണം വിറ്റും ഓണമുണ്ണുന്നു. കൊവിഡില് ഉറ്റവര് വിട്ടുപിരിഞ്ഞതിന്റെ നൊമ്ബരവും രോഗത്തിന്റെ ഒറ്റപ്പെടലും രണ്ടാം ലോക്ക്ഡൗണ് തീര്ത്ത സാമ്ബത്തിക പ്രതിസന്ധിയുമെല്ലാം മറികടന്ന് വേണം ഇത്തവണ പൊന്നോണത്തെ വരവേല്ക്കാന്. തുടക്കത്തില് അലസതയോടെ തുടങ്ങിയെങ്കിലും ഇന്നലെ ഉത്രാട ദിനത്തോടനുബന്ധിച്ച് വന് തിരക്കാണ് ജില്ലയിലെമ്ബാടും അനുഭവപ്പെട്ടത്. രാവിലെ മൂടിക്കെട്ടിയ കാലാവസ്ഥയായിരുന്നെങ്കിലും ഉച്ചയോടെ മാനം തെളിഞ്ഞു. സര്ക്കാര് ജീവനക്കാര്ക്കും മറ്റു സ്ഥാപനങ്ങളിലെ തൊഴിലാളികള്ക്കും ശമ്ബളവും ബോണസും ഒരുമിച്ചു കൈവന്നതോടെ എല്ലാം വാങ്ങിക്കൂട്ടാനുള്ള തിരക്കായിരുന്നുവെങ്ങും. വസ്ത്ര വ്യാപാര സ്ഥാപനങ്ങളിലും ഇലക്ട്രോണിക്സ് ഷോറൂമുകള് ഉള്പ്പെടെയുള്ള മറ്റ് വ്യാപാര സ്ഥാപനങ്ങളിലും രണ്ട് ദിവസങ്ങളിലായി വന് തിരക്കാണ് അനുഭവപ്പെട്ടത്. തൊടുപുഴ ഉള്പ്പെടെയുള്ള ടൗണുകളില് കുടുംബശ്രീയുടെ ചന്തകളിലും മേളകളിലും അഭൂതപൂര്വമായ തിരക്കായിരുന്നു. കൈത്തറി മേള, ഖാദി മേള, കാര്ഷിക മേള, ഓണച്ചന്ത തുടങ്ങിയ ഇടങ്ങളിലെല്ലാം ലക്ഷങ്ങളുടെ കച്ചവടമാണ് നടന്നത്. പല കടക്കാരും ജനങ്ങളെ ആകര്ഷിക്കാന് ഓണം ഓഫറുകളും കിഴിവുകളും സമ്മാനങ്ങളും ഏര്പ്പെടുത്തിയിട്ടുണ്ട്. അതേസമയം നഗരത്തിലിറങ്ങുന്നവര് സാമൂഹ്യഅകലം മറക്കുന്നത് ഓണത്തിന് ശേഷം കൊവിഡ് ഉയരുമോയെന്ന ആശങ്കയ്ക്കിടയാക്കുന്നുണ്ട്. കുരുക്കോണം തൊടുപുഴയടക്കമുള്ള പ്രധാന ടൗണുകളിലെല്ലാം ഇന്നലെ രൂക്ഷമായ ഗതാഗത കുരുക്കാണ് അനുഭവപ്പെട്ടത്. നഗരത്തില് ഒരിടത്ത് നിന്ന് മറ്റിടത്തേക്ക് പോകാന് മണിക്കൂറുകളെടുക്കുന്ന അവസ്ഥയായിരുന്നു. പലയിടത്തും വാഹനങ്ങള് നിയന്ത്രിക്കാന് പൊലീസ് നന്നെ പാടുപെട്ടു. വൈകുന്നേരത്തോടെ നഗരം ഗതാഗത കുരുക്കില് വീര്പ്പുമുട്ടി. ടൗണില് വാഹനവുമായെത്തുന്നവര്ക്ക് പാര്ക്കിംഗ് സൗകര്യമില്ലാത്തതും ബുദ്ധിമുട്ട് സൃഷ്ടിച്ചു. കച്ചവടോണം രണ്ടാം ലോക്ക്ഡൗണിനെ തുടര്ന്ന് തകര്ന്ന വിപണി മടിച്ച് മടിച്ചാണ് അടുത്ത നാളുകളില് സജീവമായത്. വ്യാപാരികളെല്ലാം ദീര്ഘനാളായി വലിയ പ്രതിസന്ധിയിലായിരുന്നു. ഇന്നലെ വൈകിട്ടോടെ വസ്ത്ര വ്യാപാര ശാലകളിലും പച്ചക്കറി മാര്ക്കറ്റിലും വഴിയോര കച്ചവടക്കാര്ക്കിടയിലും വന് തിരക്കാണ് അനുഭവപ്പെട്ടത്. പായസം കുടിച്ചോണം വഴിയോരങ്ങളില് താത്കാലികമായി പായസക്കച്ചവടവും പൊടിപൊടിച്ചു. വീടുകളില് നിന്ന് ഉണ്ടാക്കി കൊണ്ടു വന്ന പായസം ചെറിയ പാത്രങ്ങളിലാക്കിയായിരുന്നു വില്പന. കൂടാതെ വിവിധകേറ്ററിങ്ങ് ഗ്രൂപ്പുകളും പായസ വില്പനയുമായി നഗരത്തിലിറങ്ങി. ബേക്കറികളുടെയും ഓണചന്തകളുടെയും മുന്നില് അരലിറ്ററും ഒരു ലിറ്ററുമുള്ള പാത്രങ്ങളില് പായസം വില്ക്കുന്നുണ്ടായിരുന്നു.